CELEX: 32010D0206
Language: bg
Date: 2010-04-06 00:00:00
Title: 2010/206/ЕС: Решение на Комисията от 6 април 2010 година за даване на възможност на държавите-членки да удължат срока на временните разрешения, издадени за новото активно вещество FEN 560 (нотифицирано под номер C(2010) 1974) (Текст от значение за ЕИП)

8.4.2010   
            
            
               BG
            
            
               Официален вестник на Европейския съюз
            
            
               L 88/21
            
         РЕШЕНИЕ НА КОМИСИЯТА
   от 6 април 2010 година
   за даване на възможност на държавите-членки да удължат срока на временните разрешения, издадени за новото активно вещество FEN 560
   (нотифицирано под номер C(2010) 1974)
   (текст от значение за ЕИП)
   (2010/206/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 1, четвърта алинея от нея,
   като има предвид, че:
   
               (1)
            
            
               В съответствие с член 6, параграф 2 от Директива 91/414/ЕИО през месец юни 2003 г. Франция получи заявление от Société occitane de fabrications et de technologies за включването на активното вещество FEN 560 в приложение I към Директива 91/414/ЕИО. С Решение 2004/131/ЕО на Комисията (2) беше потвърдено, че досието е пълно и може да се приеме, че принципно удовлетворява изискванията за данните и информацията от приложения II и III към посочената директива.
            
         
               (2)
            
            
               Необходимо беше да се потвърди пълнотата на досието, за да може разглежданото активно вещество да бъде подробно проучено и за да се даде възможност на държавите-членки да издават временни разрешения за период до три години за продукти за растителна защита, съдържащи разглежданото активно вещество, при спазване на условията, определени в член 8, параграф 1 от Директива 91/414/ЕИО, и по-специално условието за подробна оценка на активното вещество и на продукта за растителна защита, като се имат предвид определените в посочената директива изисквания.
            
         
               (3)
            
            
               Въздействието на това активно вещество върху здравето на човека и върху околната среда беше оценено в съответствие с разпоредбите на член 6, параграфи 2 и 4 от Директива 91/414/ЕИО по отношение на видовете употреба, предложени от заявителя. Държавата-членка докладчик представи проекта на доклада за оценка на Комисията на 18 февруари 2005 г.
            
         
               (4)
            
            
               След представянето на проекта на доклад за оценка от държавата-членка докладчик бе сметнато за необходимо да се изиска допълнителна информация от заявителя и държавата-членка докладчик да проучи тази информация и да представи своята оценка. Поради това проучването на досието продължава и оценката няма да може да се впише във времевата рамка, предвидена в Директива 91/414/ЕИО, разглеждана заедно с Решение 2008/353/ЕО на Комисията (3).
            
         
               (5)
            
            
               Тъй като до този момент при оценката не е установено наличието на причина за безпокойство, на държавите-членки следва да се даде възможността да удължат с 24 месеца временните разрешения, издадени за продуктите за растителна защита, съдържащи съответното активно вещество, в съответствие с разпоредбите на член 8 от Директива 91/414/ЕИО, за да може да продължи проучването на досието. Очаква се процесът по изготвяне на оценката и вземането на решение за възможното включване на FEN 560 в приложение I да бъде завършен до 24 месеца.
            
         
               (6)
            
            
               В същото време Решение 2008/353/ЕО следва да бъде отменено, тъй като вече не е актуално.
            
         
               (7)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Държавите-членки могат да удължат временните разрешения, издадени за продукти за растителна защита, съдържащи FEN 560, за период, приключващ най-късно на 6 април 2012 г.
   Член 2
   Решение 2008/353/ЕО се отменя.
   Член 3
   Срокът на действие на настоящото решение изтича на 6 април 2012 г.
   Член 4
   Адресати на настоящото решение са държавите-членки.
   
      Съставено в Брюксел на 6 април 2010 година.
      
         
            За Комисията
         
         John DALLI
         
            Член на Комисията
         
      
   
   
      (1)  ОВ L 230, 19.8.1991 г., стр. 1.
   
      (2)  ОВ L 37, 10.2.2004 г., стр. 34.
   
      (3)  ОВ L 117, 1.5.2008 г., стр. 45.